
Etablering av spansk som nytt utdannings- og forskningsfelt ved Universitetet i Tromsø

Bakgrunn

Det humanistiske fakultet fremmet høsten 2005 forslag om å opprette et årsstudium i spansk i samarbeid med Høgskolen i Tromsø. Siden dette er et helt nytt fagområde ved UiT, mente universitetsdirektøren at det måtte foretas en grundigere vurdering av hvorvidt UiT skal satse på oppbygging av spansk som et nytt utdannings- og forskningsfelt. Også kostnadene ved en utbygging av spansk måtte utredes nærmere.

I brev av 29.9.2006 orienterer Det humanistiske fakultet om at fakultetsstyret har fattet følgende vedtak i møte den 12.9.2006 (vedlegg 1):

Styret for Det humanistiske fakultet slutter seg til forslaget om opprettelse av spansk

som studie- og forskningsområde, med sikte på utbygging fra begynner- til

doktorgradsnivå. Ei slik etablering forutsetter at fakultetet får tilført de nødvendige

ressurser.

Kort beskrivelse av forslag til studiestruktur og studieplan

Det humanistiske fakultet foreslår at studiet i spansk i første omgang opprettes som en egen studieretning innenfor følgende eksisterende studieprogram: 

· Bachelorgradsprogram i språk- og litteratur (med studieretningene: allmenn litteraturvitenskap, allmenn språkvitenskap, engelsk, finsk, fransk, gresk, latin, nordisk, russisk, samisk, tysk, spansk).

· Mastergradsprogram i litteratur (med studieretningene: allmenn litteratur, engelsk, finsk, fransk, nordisk, nordisk, russisk, samisk, tysk, spansk).

· Mastergradsprogram i språk (med studieretningene: allmenn språkvitenskap, engelsk, finsk, fransk, nordisk, russisk, samisk, tysk, spansk).

Fakultetet foreslår å opprette til sammen åtte emner i spansk som skal inngå i bachelorprogrammet (totalt 90 studiepoeng), seks emner som skal inngå i mastergradsprogrammene (totalt 60 studiepoeng), i tillegg til mastergrads​oppgaven (60 studiepoeng). Emnene er innenfor spansk språk, kultur og litteratur. 

Det kreves ingen forkunnskaper i spansk for å starte opp på de første laveregradsemnene. Emnebeskrivelser for de første to årene på bachelorgradsprogrammet er utarbeidet. Emne​beskrivelser for de resterende emnene og mastergradsoppgaven vil bli utarbeidet på et senere tidspunkt. Når de første vitenskapelige stillingene er på plass, vil arbeidet med å spesifisere pensum, samt inngå utvekslingsavtaler begynne. Nærmere beskrivelse av studieplaner og emner finnes i vedlegg 2. 

Fakultetet planlegger å bygge opp bachelorgradsemnene i spansk suksessivt fra og med våren 2008. Mastergradsprogrammet i spansk vil etter denne planen ha oppstart høsten 2009. 

Utredningen fra Det humanistiske fakultet

I utredningen fra Det humanistiske fakultet gis en mer detaljert fremstilling og argumentasjon for etablering av spansk som nytt utdannings- og forskningsområde ved UiT (vedlegg 3). Her vises det til at ønsket om et tilbud i spansk først ble fremmet av Norges fiskerihøgskole (NFH). Fiskeri​eksporten til spansktalende land er stor og NFH så behovet for et tilbud i spansk språk- og kulturkunnskap. I lang tid har spansk stått på både universitetets og fakultetets prioriteringsliste over nye fagtilbud. Mye tyder i følge fakultetet på at spanskfaget er stadig mer aktuelt. 

Fakultetet anfører at det er behov for å styrke undervisning og forskning på romanske språk og kulturområder ved UiT. Fakultetet har per i dag bare én romansk studieretning (fransk), og franskmiljøet er lite og sårbart. Italiensk kunne også vært aktuelt, men behovet for spansk synes å være større.

Fakultetet mener at etableringen av spansk vil kunne ha stor betydning innenfor særlig to områder. For det første vil spanskspråklige forskere på litt sikt kunne øke sjansen for ekstern finansiering fra EUs rammeprogrammer. Slik den nye og stadig mer resultatbaserte forsknings​finansieringen er utformet, vil ekstern finansiering fra EU kunne gi svært god uttelling både for universitetet og fakultet. For det andre vil et forskningsmiljø innenfor spansk også kunne styrke eksisterende forskning på minoriteter og urbefolkninger. Problemstillinger knyttet til etniske minoriteter og urfolk er svært aktuelle ikke bare på Nordkalotten, men også i Spania, og Mellom- og Sør-Amerika. Det vil derfor være aktuelt å vinkle én eller flere av stillings​betenkningene i denne retningen.

Også andre deler av UiT vil ha forskningsmessig nytte av at spansk etableres. Ettersom Spania er ett av de landene som deltar i forvaltningen av nordområdenes fiskeriressurser, er behovet for spansk i fiskeriforvaltningen åpenbar. Også Det samfunnsvitenskapelige fakultet vil ha forskningsmessig gevinst av at spansk bygges opp som forsknings- og undervisningsfelt. Dette fakultetet har i dag utstrakt faglig utveksling med både Granada i Spania og Guatemala i Sør-Amerika.

Det humanistiske fakultet vil arbeide for å rekruttere en stab av kompetente og produktive forskere, og de ønsker å prioritere forskere med forskningsinteresser og –planer som er relevante i forhold til eksisterende aktivitet på fakultetet. For språkforskere vil det være ønskelig med forsknings​kompetanse og forskningsinteresser som faller innenfor de to satsningsområdene til Institutt for språk, nemlig formell lingvistikk og sosiolingvistikk, med blant annet interesse for forholdet mellom majoritets- og minoritetsspråk. For litteratur og –kulturforskere vil forskere som er opptatt av minoritetskulturer og –litteratur falle inn under et prioritert område på fakultetet. Forskningskompetanse som kan gi et positivt bidrag til UiTs engasjementer i Guatemala (SV-fak) og Nicaragua (SV-fak, NFH og HUM-fak), samt NFHs forbindelser med den spansktalende verden, vil kunne prioriteres.

Etableringen av spansk har blitt aktualisert av at fakultetet sliter med lav studenttilstrømming. Én nærliggende strategi er derfor å prøve å rekruttere studenter i nye markeder. Spansk er nå etablert som et tilbud ved en rekke ungdomsskoler i de tre nordligste fylkene. I studieåret 2005–2006 var det registrert 950 ungdomsskoleelever i spansk. I videregående skole i de tre nordligste fylkene er det høsten 2006 i alt 569 elever som har spansk som fag. Et forkurs ved Høgskolen i Harstad uteksaminerte ca 60 studenter våren 2006. Høgskolen i Tromsø (HiTø) startet høsten 2006 opp årsstudium i spansk, og rekrutterte 66 studenter til dette tilbudet. Høgskolens tilbud er midlertidig, og vil etter alt å dømme bli avviklet/samordnet med universitetets studium hvis dette blir etablert. 

Spansk er et populært fremmedspråkfag ved de andre breddeuniversitetene. I Bergen og Oslo er spansk det mest populære av språkfagene, og faget er fremdeles i vekst. En bredere totalportefølje der spansk inngår, vil sannsynligvis føre til større rekruttering av språkstudenter.
Nye stillinger

Det humanistiske fakultet vil i første omgang utlyse to vitenskapelige stillinger som skal være

besatt allerede fra høsten 2007. De skal representere hver sine disipliner (litteratur/kultur og språkvitenskap), hvor av den ene stillingen lyses ut som professorstilling og den andre som førsteamanuensisstilling. Våren 2008 ønsker fakultet å lyse ut ytterligere to førstestillinger (fordelt på hver sin disiplin) med tilsetting før oppstart av mastergradsstudiet høsten 2009. Totalt planlegges det fire førstestillinger, hvorav minst en av disse skal være professorkompetent. Fakultetet påregner en økning i administrative ressurser tilsvarende 0,75 årsverk fra første studieår.

Bibliotek- og IKT-tjenester

I følge NOKUTs forskrift om standarder og kriterier for akkreditering av studier og institusjoner, skal bibliotek- og IKT-tjenestene være lett tilgjengelige og i samsvar med studiets faglige innhold og nivå (vedlegg 4). 

Universitetsbiblioteket (UB) har etter henvendelse fra fakultetet påpekt at innføring av et nytt fag krever kompetanseoppbygging på biblioteket, tilførte personalressurser for å starte oppbygning av en papirbasert og elektronisk samling innen spansk, samt ekstra ressurser for innkjøp av en faglig grunnstamme av litteratur (vedlegg 5). Et nytt fag medfører også årlig økning på litteraturbudsjettet. UB vurderer at de har behov for følgende:

· En faglig stilling (universitetsbibliotekar) for å ivareta oppbygging av spanskfaglig del av biblioteksamlingen, og gi faglig veiledning og undervisning i informasjonskompetanse til studenter og forskere innenfor faget

· En grunnbevilgning på kr. 500 000,- for innkjøp av basislitteratur

· En årlig økning i litteraturbudsjettet på kr. 200 000,-

Fakultetet opplyser for øvrig at de har et godt utbygd tilbud for studentene innen IKT-tjenester.

Finansiering – forslag til budsjett

Fakultetet har utarbeidet budsjett for etablering av spansk ut fra en nærmere angitt opptrappings​plan, og et beregnet opptak på ca 30 studenter årlig på bachelorprogrammet, og et årlig opptak på fem studenter på mastergradsstudiet (vedlegg 6).

Etablering av spansk som egen studieretning innenfor de eksisterende programmene i språk og litteratur, beregnes å ha et netto bevilgningsbehov på drøyt 1,0 mill. kr i 2007. I 2008 er netto bevilgningsbehov beregnet å bli 2,4 mill. kr, og fullt utbygd er netto bevilgningsbehov årlig på om lag 3,1 mill. kroner.

Universitetsdirektørens vurdering og innstilling til vedtak 

Universitetet i Tromsø har fullmakt til selv å bestemme hvilke fag og emner som skal inngå i grunnlaget for en grad som universitetet er gitt rett til å tildele.

Det er en klar forutsetning at nye fag bygges opp i henhold til NOKUTs krav til både studieplaner, fagmiljø, infrastruktur, internasjonalisering og kvalitetssikring.

Det humanistiske fakultet har etter universitetsdirektørens vurdering gjort et grundig forarbeid, og gir en god beskrivelse av planene for etablering av spansk som utdannings- og forskningsfelt ved UiT. Så langt vi kan se, er plan- og budsjettarbeidet foretatt helhetlig, og hensynet til både nødvendig infrastruktur og NOKUTs krav er tatt inn i vurderingene.

Studieplanen gir en god oversikt over det faglige innholdet, organiseringen og oppbyggingen av studiet. Studieplanen har også med gode beskrivelser av læringsmål, relevans og informasjon om utvekslingsopphold. Fakultetet har i denne omgang utarbeidet emnebeskrivelser kun for de grunnleggende emnene på bachelorgradsstudiet, og opplyser at emnebeskrivelser for de resterende emnene på bachelor- og mastergradsstudiet vil bli utarbeidet når de første stillingene er besatt. 
Ut ifra den studieplan og de emnebeskrivelser som foreligger, synes det som om studieretningen i spansk vil ha et variert undervisningsopplegg, det vil bli benyttet ulike eksamensformer, og eksamensformene ser ut til å være godt relatert til læringsmålene. Studieplan og de emnebeskrivelser som foreligger, oppfyller de krav og bestemmelser som er gitt i universitetets kvalitetssikringssystem og i NOKUTs standarder og kriterier.

NOKUT stiller en rekke krav til fagmiljøets kompetanse og stabilitet (vedlegg 4). Størrelsen på fagmiljøet skal angis i årsverk, og skal være tilpasset undervisnings- og veiledningsbehovet for studiet, samt den forskning som skal utføres. For bachelorgradsstudier skal minst 50 % av fagmiljøet knyttet til studiet være ansatte med hovedstilling på institusjonen og minst 20 % av fagmiljøet skal dekkes av ansatte med førstestillingskompetanse. For mastergradsstudier skal minst 50 % av fagmiljøet knyttet til studiet være ansatte med hovedstilling på institusjonen, og minst 50 % av fagmiljøet skal dekkes av ansatte med førstestillingskompetanse, av disse skal minst 25 % være professorer. For å tilby doktorgrad må minst 50 % av de faglig ansatte knyttet til studiet være professorer, de øvrige skal være førsteamanuenser. Fagmiljøet skal også kunne vise til resultater fra forskning eller faglig utviklingsarbeid og delta aktivt i faglige nettverk. Fakultetet viser at de er godt kjent med disse kravene, og planlegger ut fra dette. Spørsmålet er imidlertid i hvilken grad det er realistisk å regne med at stillingene blir besatt med mennesker som har den nødvendige kompetansen. Dette spørsmålet gir ikke utredningen en utfyllende vurdering av.
Fakultetet har fremmet et realistisk budsjett. Slik universitetsdirektøren vurderer, har ikke fakultetet mulighet til å dekke kostnadene gjennom omprioriteringer innenfor eget budsjett. Etablering av spansk vil medføre interne omprioriteringer ved universitetet. Til tross for dette innstiller universitetsdirektøren på at spansk opprettes som et nytt utdannings- og forskningsfelt ved Universitetet i Tromsø, med det budsjett og den opptrappingsplanen som fakultetet foreslår. 

Dersom det skulle vise seg at dette faget får langt færre studenter enn forutsatt, og/eller det blir vanskelig å rekruttere godt kompetent faglig personale, må opptrappingsplanen fram til et fullt utbygd studium på alle nivå kunne vurderes på nytt. Fakultetet har allerede flere små fagmiljø. Dersom spansk skal etableres, bør derfor universitetsstyret forplikte seg på en opptrappingsplan slik at spansk ikke blir et underdimensjonert fag i en marginal drifts- og utviklingssituasjon. Til tross for dette, må budsjettildelingen kunne vurderes og justeres de påfølgende årene ut fra den faktiske inntjening fagmiljøet får med hensyn til avlagte studiepoeng og oppnådde publiseringspoeng. 
Innstilling til vedtak

1) Universitetsstyret godkjenner etablering av spansk som et nytt utdannings- og forskningsfelt ved Universitetet i Tromsø. 

2) Spansk skal inngå som egen studieretning i studieprogrammene Bachelorgradsprogram i språk- og litteratur, Mastergradsprogram i litteratur og Mastergradsprogram i språk. Bacheloremnene i spansk tilbys fra og med våren 2008. Mastergradsemnene tilbys fra og med høsten 2009 forutsatt at rekrutteringen har vært tilfredsstillende og at NOKUTs krav til kompetanse i fagmiljøet er oppfylt. 

3) Etableringen og finansieringen skal skje i henhold til den framdriftsplan og det budsjett som Det humanistiske fakultet har foreslått, men med eventuelle justeringer underveis knyttet til studenttilgang, kompetente lærekrefter, studie- og publiseringspoeng.

4) Etablering og drift skal dekkes inn ved omprioriteringer over universitetets eksisterende budsjett.
Tromsø, 13.11.2006

	Lasse Lønnum
	

	universitetsdirektør
	

	
	Ingrid Bergslid Salvesen

	
	forsknings- og studiedirektør


Saksbehandler: Hege Skarsfjord, seksjonsleder Forsknings- og studieavdelinga

	Vedlegg:
	1. Brev fra Det humanistiske fakultet datert 29.9.2006 med forslag om etablering av spansk som utdannings- og forskningsområde ved Universitetet i Tromsø.

2. Studieplan og emnebeskrivelser.

3. Utredning fra fakultetet.

4. Forskrift om standarder og kriterier for akkreditering av studier og kriterier for akkreditering av institusjoner i norsk høyere utdanning.
5. Tilbakemelding fra Universitetsbiblioteket datert 6.4.2006.

6. Budsjett, inkludert framdriftsplan.

